Source: https://kosice.korzar.sme.sk/c/22047677/sud-potvrdil-nevinu-kalmusa-v-kauze-osekania-kosaka-a-kladiva.html
Timestamp: 2019-10-23 12:29:34+00:00
Document Index: 751837

Matched Legal Cases: ['Súd ', 'Súd ', 'súd ', 'Súd ', 'súd ', 'Súd ', 'súd ']

Súd potvrdil nevinu Kalmusa v kauze osekania kosáka a kladiva - Korzár SME
Súd potvrdil nevinu Kalmusa v kauze osekania kosáka a kladiva
Obžaloba stála na výpovedi svedka, ktorú obhajoba spochybnila.
7. feb 2019 o 10:49 (aktualizované 7. feb 2019 o 12:43) TASR, Michal Lendel
Peter Kalmus.(Zdroj: TASR/František Iván)
Písmo:A-|A+331563
Peter Kalmus na súde v kauze osekania symbolov (10 fotografií)
KOŠICE. V kauze osekania symbolov prekríženého kosáka a kladiva z pamätníka padlých sovietskych vojakov v centre Košíc krajský súd vo štvrtok potvrdil oslobodzujúci rozsudok pre výtvarníka Petra Kalmusa.
Prečítajte si tiež: Súd oslobodil výtvarníka v kauze odstránenia komunistických symbolov Čítajte
K prečinu výtržníctva malo podľa prokuratúry dôjsť 20. augusta 2016. Obžalovaný odmietol, že by sa v tú noc takéhoto činu dopustil.
Košický odvolací súd sa stotožnil s verdiktom okresného súdu z mája 2018, podľa ktorého nebolo dokázané, že skutok spáchal obžalovaný.
Pôvodný oslobodzujúci rozsudok, voči ktorému sa prokurátor odvolal, je tak právoplatný.
K činu malo dôjsť na Námestí osloboditeľov na výročie okupácie Československa vojskami Varšavskej zmluvy z roku 1968.
Prečítajte si tiež: Kalmusovi na súde nahral do karát videozáznam polície Čítajte
Podľa obžaloby mal Kalmus násilne odstrániť z pamiatkovo chráneného pamätníka štyri symboly kosáka a kladiva.
Takýmto hanobením kultúrnej pamiatky mala vzniknúť Správe mestskej zelene (SMsZ) v Košiciach, ktorá spravuje pamätník, škoda za zhruba 60 eur.
Košický výtvarník potvrdil, že v daný deň pred polnocou bol pri pamätníku, odmietol však, že by na ňom čokoľvek osekával.
Obžaloba stála na výpovedi jedného svedka, ktorú však obhajoba spochybnila ako nedôveryhodnú.
Ani záznam z bezpečnostnej kamery z miesta činu nezachytil porušenie zákona.
Nešlo o pôvodné symboly
Prečítajte si tiež: Symboly komunizmu sa na košickom pamätníku objavili bez súhlasu Čítajte
Podľa svedka obžaloby boli pri pomníku v čase činu dve osoby, obrazový záznam pritom na mieste zaznamenal viacero osôb.
„Súd nemal bez akýchkoľvek pochybností zistené, že skutok spáchal obžalovaný," konštatoval sudca v rámci rozsudku z 24. mája 2018.
Lipšic: Obžaloba nemala relevantné dôkazy
Kalmus po štvrtkovom verdikte súdu pre novinárov konštatoval, že ho očakával.
Jeho obhajca Daniel Lipšic označil zamietnutie odvolania za absolútne správne a zákonné.
„Obžaloba nemala žiadne relevantné dôkazy, ktoré by preukazovali vinu Petra Kalmusa. Ten sa k činom, ktoré z nejakých hodnotových dôvodov vykonal, vždy priznal a sám to iniciatívne zverejnil. Tu jednoznačne popieral, že by takýto skutok spáchal. Jediná svedecká výpoveď proti nemu bola výrazne nedôveryhodná," povedal.
Zároveň obhajca poukázal na problém, ktorý súd v danom prípade neriešil, a to je propagácia zločineckých režimov.
„Je celkom zrejmé, že podľa nášho Trestného zákona je vystavovanie symbolov totalitných hnutí, ktoré potláčali ľudské práva, teda fašistického aj komunistického hnutia, trestné. Ak niekto vystaví nacistický hákový kríž, tak je našimi orgánmi činnými v trestnom konaní trestne stíhaný. Ak niekto vystaví komunistickú hviezdu alebo kosák a kladivo, teda symboly tiež zakázaného hnutia, tak orgány prípravného konania nad tým akoby zatvárajú oči a nestíhajú to, pričom právna úprava je rovnaká. Tak buď zmeňme právnu úpravu v Trestnom zákone, alebo nech sa to, čo je v Trestnom zákone, aj reálne, nie selektívne, stíha," uviedol Lipšic.
Kalmusovi blahoželal primátor
Kalmus sa po konaní stretol s primátorom Košíc Jaroslavom Polačekom (nezávislý), ktorý mu blahoželal k oslobodzujúcemu rozsudku.
„Potešil som sa, že sloboda hodnotovo zvíťazila. Na stretnutí sme otvorili otázku Pamätníka vojakov sovietskej armády na Námestí Osloboditeľov v Košiciach. Mesto je pripravené po dohode s Krajským pamiatkovým úradom aj v spolupráci s umelcami nájsť riešenie,“ povedal primátor.
Zhodli sa, že pri pamätníku by mohla byť osadená informačná tabuľa.
„Na nej by bolo vysvetlené, prečo sú tam tieto symboly, čo znamenajú, aké boli historické okolnosti ich osadenia a prečo sú v súčasnosti pre niekoho akceptovateľné a pre niekoho nie. Takisto sme sa zhodli, že by k tejto otázke bolo vhodné otvoriť verejnú diskusiu.“
Zdieľať na facebooku (1563) Diskusia (33)